钦定古今图书集成/历象汇编/岁功典/第089卷 > 至节即事七首 马臻
## 钦定古今图书集成/历象汇编/岁功典/第089卷 > 至节即事七首 马臻

天街晓色瑞烟浓，名纸相传尽贺冬。绣幕家家浑不
卷，呼卢笑语自从容。

闲看来往坐多时，雨洒香尘土湿微。珠翠压头行不
稳，娇羞儿女把人衣。

昨夜梅花已报春，地瓶移插更精神。酒酣纤手争来
折，鹦鹉回头不敢嗔。

已有纱笼照舞儿，喧喧鼓笛自相随。谁家院落来呼
唤，门外天明也不知。

帘旌叠叠绣鲛绡，遮护香风不放消。却恐酒阑先睡
去，预教小玉问明朝。

新词听彻思徘徊，侍女擎羹下箸迟。红烛有花心暗
喜，流苏双挂玉梅枝。

店舍喧哗彻夜开，荧煌灯火映楼台。欢游未晓不归
去，早有《元宵》气象来。